ΓΡΑΠΤΗ ΕΡΩΤΗΣΗ E-2656/97 υποβολή: Patricia McKenna (V) προς την Επιτροπή (1 Σεπτεμβρίου 1997)

Θέμα: Ελαφρύς αστικός σιδηρόδρομος στο Δουβλίνο

Η Ευρωπαϊκή Επιτροπή όρισε ότι μία από τις γραμμές του ελαφρύ αστικού σιδηρόδρομου Luas του Δουβλίνου - αυτή που τερματίζει στο Dundrum- θα πρέπει να ολοκληρωθεί μέχρι το 2001 προκειμένου το σχέδιο να ενισχυθεί από τα Διαρθρωτικά Ταμεία.

Πρόσφατα η Ιρλανδική Κυβέρνηση αποφάσισε να αναθέσει σε ανεξάρτητο φορέα μελέτη σχετικά με τη βιωσιμότητα της κατασκευής του ελαφρού αστικού σιδηρόδρομου υπογείως. Η ενέργεια αυτή πραγματοποιήθηκε μετά από άσκηση πιέσεως από ενδιαφερόμενες ομάδες όπως το Εμπορικό Επιμελητήριο του Δουβλίνου και η Ένωση Αυτοκινήτου (ΑΑ) αλλά προσέκρουσε στην αντίθεση αυτών που έχουν αναλάβει εκστρατεία για ευρύτερες βελτιώσεις του συστήματος δημοσίων μεταφορών του Δουβλίνου και που πιστεύουν ότι το Luas αποτελεί βασικόστοιχείο των βελτιώσεων αυτών. Εκφράζεται επίσης ο φόβος ότι η νέα μελέτη θα καθυστερήσει σημαντικά την κατασκευή του Luas και θα ανατρέψει το χρονοδιάγραμμα που συμφωνήθηκε με την ΕΕ.

Μιά μελέτη εκτίμησης των περιβαλλοντικών επιπτώσεων που πραγματοποιήθηκε για λογαριασμό της Cσras Iompar Eireann, της Ιρλανδικής εταιρείας δημοσίων μεταφορών υπολογίζει ότι η κατασκευή του υπογείου συστήματος θα κοστίσει 308 εκατ. λίρες ιρλανδίας περισσότερο απόσο θα κοστίσει η διατήρησή του στην επιφάνεια της γής.

Εχει προβεί η Επιτροπή σε διαβήματα στις ιρλανδικές αρχές για τις πιθανές καθυστερήσεις που θα προκαλέσει η απόφαση επανεκτίμησης του σχεδίου Luas; Πρόκειται να τεθεί σε κίνδυνο από καθυστερήσεις η κοινοτική χρηματοδότηση του σχεδίου;

Απάντηση της κ. Wulf-Mathies εξ ονόματος της Επιτροπής (2 Οκτωβρίου 1997)

Η Επιτροπή ενέκρινε τη συγχρηματοδότηση ύψους 216 εκατ. ECU, στο πλαίσιο των δαπανών για την κατασκευή του ελαφρού αστικού σιδηροδρόμου του Δουβλίνου που εντάσσεται στο επιχειρησιακό πρόγραμμα της Ιρλανδίας για τον τομέα των μεταφορών κατά την περίδο 1994-1999, με ποσοστό συμμετοχής 65% (χρηματοδότηση ύψους 140 εκατ. ECU από το Ευρωπαϊκό Ταμείο Περιφερειακής Ανάπτυξης). Οποιαδήποτε αύξηση των δαπανών για το έργο, εξαιτίας, για παράδειγμα, της κατασκευής του ελαφρού αστικού σιδηροδρόμου υπογείως, δεν προβλέπεται να συγχρηματοδοτηθεί στο πλαίσιο του επιχειρησιακού προγράμματος για του τομέα μεταφορών.

Από τη διαθεσιμότητα των διαρθρωτικών ταμείων, κατά την περίοδο προγραμματισμού 1994-1999, προκύπτει ότι, μέχρι την 31η Δεκεμβρίου 1999 το αργότερο, θα πρέπει να έχουν συναφθεί δεσμευτικές νομοθετικές διατάξεις (συμβάσεις). Οι δαπάνες για τις συμβάσεις αυτές θα μπορούν να πραγματοποιηθούν μέχρι τις 31 Δεκεμβρίου του 2000. Σε εξαιρετικές περιπτώσεις, η Επιτροπή μπορεί να παρατείνει την προθεσμία αυτή.

Κατά συνέπεια, το τρέχον χρονοδιάγραμμα για το έργο θα καθυστερήσει τουλάχιστο για το χρόνο που θα χρειαστεί μέχρι να ολοκληρωθεί και να παραδοθεί η μελέτη των ιρλανδικών αρχών, και ίσως περισσότερο, αν η μελέτη εγκρίνει την κατασκευή του ελαφρού αστικού σιδηροδρόμου (LUAS) υπογείως. Η κατασκευή του LUAS αποτέλεσε αντικείμενο μελέτης κατά τη μεσοπρόθεσμη επανεξέταση του Κοινοτικού Πλαισίου Στήριξης (ΚΠΣ) για την Ιρλανδία. Η επιτροπή ελέγχου του ΚΠΣ, κατά τη συνεδρίαση της 29ης Ιουλίου 1997 αποφάσισε ότι, αν την άνοιξη του 1998 δεν μπορεί να αποδειχθεί ότι έχει σημειωθεί η απαιτούμενη πρόοδος, ώστε να ολοκληρωθεί το έργο εντός του τρέχοντος χρονοδιαγράμματος που έχει ορισθεί για την υλοποίηση του έργου, ολόκληρο το ποσό της χρηματοδότησης, ή μέρος αυτού, θα χορηγηθεί σε άλλα έργα του ΚΠΣ.